Ulla-Mari Brantenberg
Store norske leksikon,Kunst og estetikk,Glass og keramikk,Glass og keramikk – utøvere
Ulla-Mari Brantenberg er en norsk glasskunstner. Hun er særlig kjent for å produsere drikkeglass i dristige former og farger.
Bakgrunn Brantenberg har en lang og allsidig kunstnerisk utdannelse og praksisvirksomhet. Hun hadde opprinnelig planer om å bli keramiker, og var i årene 1966–1968 elev på Den Kongelige Porcelainsfabrik i København. I 1968 begynte hun på Statens håndverks- og kunstindustriskole, og fra 1971 til 1975 studerte hun på Skolen for brukskunst i København. Deretter gikk hun på Glasskolen, Orrefors i 1975–1976. Glasskunst I 1976 var Brantenberg på Snogebæk glasshytte og Gudhjem Glasrøgeri på Bornholm. Seinere ble hun formgiver og glassblåser på Randsfjord Glassverk (1976–1978).Sammen med Karen Klim etablerte hun egen glasshytte på Frysja i 1978. Etableringen viste seg å være strevsom. Mye prøving og feiling måtte til, men etter hvert behersket hun faget. Hennes glass er alle med små variasjoner. Variasjonene gir hvert arbeid egen identitet. Brantenbergs glass bærer poetiske navn som gir ytterligere dimensjoner. Titler som «I månelyset lukket Hibiskusen seg rundt sin støvbærer» raffinerer. Det litterære grepet får brukeren og betrakteren til å tenke over Brantenbergs intensjon bak glasset.Brantenberg er særlig kjent for sine drikkeglass i dristige former og farger. De senere årene har hun i tillegg laget mer skulpturale og større gjenstander, og har også samarbeidet med smykkekunstneren Toril Bjorg. Inspirasjon fra naturen og fra afrikansk kunst er fremtredende elementer i hennes glasskunst. Til utstillingen på Kunstnerforbundet i 1994 viste hun pæreformede vaser inspirert av Dogon-folket i Mali. Den afrikanske forbindelsen ble forsterket av spydspissene i vaseåpningen.I 2014 utførte Ulla-Mari Brantenberg serien Virveldans. Vasene i klarglass er med frenetiske ringer som virvler rundt glasskroppen. Samtidig som uttrykket er urovekkende, er det likeså poetisk. Som selvstendig glasskunstner har hun brøytet vei for andre norske utøvere.Hun er innkjøpt av blant annet Nordenfjeldske Kunstindustrimuseum, Permanenten, Nasjonalmuseet og The Victoria and Albert Museum. Utstillinger  Risør Kunstforening, 2009 Kunstindustrimuseet København, Danmark, 2001 Format, Oslo, 1998 Musee Dynamique, Dakar, Senegal, 1988 Glass Contex, Bornholm, Danmark, 2008 Museum fûr Kunst und Gewerbe, Hamburg, Tyskland, 2005 «Glass from Norway», Folkets Kulturpalass, Beijing, Kina, 1995 «Frysja på By’n», Kunstindustrimuseet i Oslo, 1983 Les mer i Store norske leksikon Ulla-Mari Brantenberg i Norsk kunstnerleksikon Litteratur Jessen, Gro (2001). Energier: Runa Boger tekstil, Ulla-Mari Brantenberg glass, 2001, Det danske Kunstindustrimuseum Opstad, Jan-Lauritz (1997). Ulla-Mari Brantenberg, Orfeus